Liikuntarajoitteinen nainen kertoo, että Mehiläisen kotipalvelun kanssa on ollut jatkuvasti ongelmia.

Liikuntarajoitteinen perheenäiti on tyrmistynyt Mehiläisen toiminnasta. Kuvituskuva. Mostphotos

Uudellamaalla asuvan liikuntarajoitteisen Annan (nimi muutettu) kotona käy säännöllisesti avustaja Mehiläisen kotipalvelusta. Viikko sitten lauantaina Anna yllättyi vähemmän positiivisella tavalla, kun avustajan piti tulla Annan luo kello 15. Avustaja soitti noin kello 14 ja kysyi, haittaako, jos hän tulee töihin ”pari kaljaa juoneena”. Annalla on kaksi alakouluikäistä lasta.

– Hän ei oikein ymmärtänyt, kun sanoin, että et voi tulla lapsiperheeseen tuossa kunnossa, kun puhekin sammaltaa.

Anna otti yhteyttä Mehiläiseen, josta ensin sanottiin, että tilalle yritetään saada toinen avustaja. Vähän ajan päästä Mehiläisestä soitti takaisin toinen henkilö, joka ei ollut edes kuullut humalassa töihin tulossa olleesta työntekijästä.

Lopulta toista avustajaa ei kuitenkaan paikalle saatu.

– Minulta kysyttiin, että pärjäänkö. Ei siihen oikein muutakaan voi sanoa kuin, että kai minun on pakko.

Mehiläinen ei Annan mukaan kommentoinut mitenkään sitä, että työntekijä oli tulossa humalassa töihin.

– He pahoittelivat vain sitä, että ketään ei saatu tilalle.

Mehiläinen vahvistaa saaneensa tiedon työntekijästä, joka on ollut ennen avustustyövuoronsa alkua humaltuneena yhteydessä Kotipalvelu Mehiläisen hallinnon päivystykseen sekä asiakkaaseen.

– Työntekijän työvuoro peruttiin hallinnon toimesta heti tilanteen käytyä ilmi, eikä työntekijä ole mennyt avustettavan kotiin tai ollut avustettavaan tämän jälkeen yhteydessä. Kotipalvelu Mehiläisellä on nollatoleranssi päihteiden alaisena työskentelystä, kertoo henkilöstöpalveluista vastaava johtaja Markku Pikkarainen Mehiläisen viestinnän välittämässä vastauksessa.

Onko tämä kyseinen henkilö kuitenkin edelleen Mehiläisen palveluksessa tai osana työvoimaa tällä hetkellä?

– Ei ole osana työvoimaa tällä hetkellä, Pikkarainen vastasi.

Muitakin ongelmia

Anna on käyttänyt palvelua noin vuoden, ja koko sen ajan Mehiläisen kanssa on hänen mukaansa ollut ongelmia.

– Tuntuu, että heille palkataan töihin ihan ketä vaan. Työntekijöiden motivaatio on aika huonolla tasolla. Hyviäkin työntekijöitä on, mutta on myös sellaisia, jotka neljän tunnin vuorossa saavat pestyä yhden koneellisen pyykkejä yhden koneellisen tiskejä, ja siinä kaikki.

Kun Anna on sanonut, ettei halua paikalle avustajaa, joka ei tee kunnolla töitä, Mehiläisestä on hänen mukaansa sanottu, ettei tilalle ole nyt laittaa ketään muutakaan.

– Jos avustaja sairastuu, se tarkoittaa automaattisesti sitä, että ketään ei tule.

Anna kertoo, että jos avustaja ei tule paikalle, se hankaloittaa hänen arkeaan monella tapaa.

– En pääse ilman apua ruokakauppaan, joten voi olla, että lapsille ei ole esimerkiksi maitoa, jos avustaja ei tule. Tai astiat saattavat olla monta päivää pesemättä, kun en saa itse täytettyä tiskikonetta. Seuraavalle vuorossa olevalle avustajalle saattaa myös jäädä niin paljon tekemistä, että hän ei mitenkään pysty selviämään töistään, jos kaksi edellistä eivät ole tulleet työvuoroon.

Iltalehti kysyi Mehiläiseltä, onko heillä pulaa pätevistä työntekijöistä.

– Henkilökohtaisten avustuspalveluiden parissa työskentelevää työvoimaa on tarjolla keskiarvoisesti hyvin, vaikka pieniä eroja paikkakuntien välillä on havaittavissa, Pikkarainen vastasi.